Book of Wei 25

魏書二十五　　辛毗楊阜高堂隆傳第二十五 Wei Book 25: Biographies of Xin Pi, Yang Fu, and Gao Tanglong

辛毗 Xin Pi
辛毗字佐治，潁川陽翟人也. 其先建武中，自隴西東遷. 毗隨兄評從袁紹. 太祖為司空，辟毗，毗不得應命. 及袁尚攻兄譚於平原，譚使毗詣太祖求和. 英雄記曰：譚、尚戰於外門，譚軍敗奔北. 郭圖說譚曰：「今將軍國小兵少，糧匱勢弱，顯甫之來，久則不敵. 愚以為可呼曹公來擊顯甫. 曹公至，必先攻鄴，顯甫還救. 將軍引兵而西，自鄴以北皆可虜得. 若顯甫軍破，其兵奔亡，又可斂取以拒曹公. 曹公遠僑而來，糧餉不繼，必自逃去. 比此之際，趙國以北皆我之有，亦足與曹公為對矣. 不然，不諧. 」譚始不納，後遂從之. 問圖：「誰可使？」圖答：「辛佐治可. 」譚遂遣毗詣太祖. 太祖將征荊州，次於西平. 毗見太祖致譚意，太祖大悅. 後數日，更欲先平荊州，使譚、尚自相弊. 他日置酒，毗望太祖色，知有變，以語郭嘉. 嘉白太祖，太祖謂毗曰：「譚可信？尚必可克不？」毗對曰：「明公無問信與詐也，直當論其勢耳. 袁氏本兄弟相伐，非謂他人能間其間，乃謂天下可定於己也. 今一旦求救於明公，此可知也. 顯甫見顯思困而不能取，此力竭也. 兵革敗於外，謀臣誅於內，兄弟讒鬩，國分為二；連年戰伐，而介胄生蟣虱，加以旱蝗，饑饉並臻，國無囷倉，行無裹糧，天災應於上，人事困於下，民無愚智，皆知土崩瓦解，此乃天亡尚之時也. 兵法稱有石城湯池帶甲百萬而無粟者，不能守也. 今往攻鄴，尚不還救，即不能自守. 還救，即譚踵其後. 以明公之威，應困窮之敵，擊疲弊之寇，無異迅風之振秋葉矣. 天以袁尚與明公，明公不取而伐荊州. 荊州豐樂，國未有釁. 仲虺有言：'取亂侮亡. '方今二袁不務遠略而內相圖，可謂亂矣；居者無食，行者無糧，可謂亡矣. 朝不謀夕，民命靡繼，而不綏之，欲待他年；他年或登，又自知亡而改脩厥德，失所以用兵之要矣. 今因其請救而撫之，利莫大焉. 且四方之寇，莫大於河北；河北平，則六軍盛而天下震. 」太祖曰：「善. 」乃許譚平，次於黎陽. 明年攻鄴，克之，表毗為議郎.

久之，太祖遣都護曹洪平下辯，使毗與曹休參之，令曰：「昔高祖貪財好色，而良、平匡其過失. 今佐治、文烈憂不輕矣. 」軍還，為丞相長史.

文帝踐阼，遷侍中，賜爵關內侯. 時議改正朔. 毗以魏氏遵舜、禹之統，應天順民；至於湯、武，以戰伐定天下，乃改正朔. 孔子曰「行夏之時」，左氏傳曰「夏數為得天正」，何必期於相反. 帝善而從之.

帝欲徙冀州士家十萬戶實河南. 時連蝗民饑，群司以為不可，而帝意甚盛. 毗與朝臣俱求見，帝知其欲諫，作色以見之，皆莫敢言. 毗曰：「陛下欲徙士家，其計安出：」帝曰：「卿謂我徙之非邪？」毗曰：「誠以為非也. 」帝曰：「吾不與卿共議也. 」毗曰：「陛下不以臣不肖，置之左右，廁之謀議之官，安得不與臣議邪！臣所言非私也，乃社稷之慮也，安得怒臣！」帝不答，起入內；毗隨而引其裾，帝遂奮衣不還，良久乃出，曰：「佐治，卿持我何太急邪？」毗曰：「今徙，既失民心，又無以食也. 」帝遂徙其半. 嘗從帝射雉，帝曰：「射雉樂哉！」毗曰：「於陛下甚樂，而於群下甚苦. 」帝默然，後遂為之稀出.

上軍大將軍曹真征硃然於江陵，毗行軍師. 還，封廣平亭侯. 帝欲大興軍征吳，毗諫曰：「吳、楚之民，險而難禦，道隆後服，道洿先叛，自古患之，非徒今也. 今陛下祚有海內，夫不賓者，其能久乎？昔尉佗稱帝，子陽僭號，歷年未幾，或臣或誅. 何則，違逆之道不久全，而大德無所不服也. 方今天下新定，土廣民稀. 夫廟算而後出軍，猶臨事而懼，況今廟算有闕而欲用之，臣誠未見其利也. 先帝屢起銳師，臨江而旋. 今六軍不增於故，而複循之，此未易也. 今日之計，莫若脩範蠡之養民，法管仲之寄政，則充國之屯田，明仲尼之懷遠；十年之中，強壯未老，童齔勝戰，兆民知義，將士思奮，然後用之，則役不再舉矣. 」帝曰：「如卿意，更當以虜遺子孫邪？」毗對曰：「昔周文王以紂遺武王，唯知時也. 苟時未可，容得已乎！」帝竟伐吳，至江而還.

明帝即位，進封潁鄉侯，邑三百戶. 時中書監劉放、令孫資見信於主，制斷時政，大臣莫不交好，而毗不與往來. 毗子敞諫曰：「今劉、孫用事，眾皆影附，大人宜小降意，和光同塵；不然必有謗言. 」毗正色曰：「主上雖未稱聰明，不為闇劣. 吾之立身，自有本未. 就與劉、孫不平，不過令吾不作三公而已，何危害之有？焉有大丈夫欲為公而毀其高節者邪？」冗從僕射畢軌表言：「尚書僕射王思精勤舊吏，忠亮計略不如辛毗，毗宜代思. 」帝以訪放、資，放、資對曰：「陛下用思者，誠欲取其效力，不貴虛名也. 毗實亮宜，然性剛而專，聖慮所當深察也. 」遂不用. 出為衛尉.

帝方脩殿舍，百姓勞役，毗上疏曰：「竊聞諸葛亮講武治兵，而孫權巿馬遼東，量其意指，似欲相左右. 備豫不虞，古之善政，而今者宮室大興，加連年谷麥不收. 詩雲：'民亦勞止，迄可小康，惠此中國，以綏四方. '唯陛下為社稷計. 」帝報曰：「二虜未滅而治宮室，直諫者立名之時也. 夫王者之都，當及民勞兼辦，使後世無所複增，是蕭何為漢規摹之略也. 今卿為魏重臣，亦宜解其大歸. 」帝又欲平北芒，令於其上作台觀，則見孟津. 毗諫曰：「天地之性，高高下下，今而反之，既非其理；加以損費人功，民不堪役. 且若九河盈溢，洪水為害，而丘陵皆夷，將何以禦之？」帝乃止. 魏略曰：諸葛亮圍祁山，不克，引退. 張郃追之，為流矢所中死. 帝惜郃，臨朝而歎曰：「蜀未平而郃死，將若之何！」司空陳群曰：「郃誠良將，國所依也. 」毗心以為郃雖可惜，然已死，不當內弱主意，而示外以不大也. 乃持群曰：「陳公，是何言歟！當建安之末，天下不可一日無武皇帝也，及委國祚，而文皇帝受命，黃初之世，亦謂不可無文皇帝也，及委棄天下，而陛下龍興. 今國內所少，豈張郃乎？」陳群曰：「亦誠如辛毗言. 」帝笑曰：「陳公可謂善變矣. 」臣松之以為擬人必於其倫，取譬宜引其類，故君子於其言，無所苟而已矣. 毗欲弘廣主意，當舉若張遼之疇，安有於一將之死而可以祖宗為譬哉？非所宜言，莫過於茲，進違其類，退似諂佞，佐治剛正之體，不宜有此. 魏略既已難信，習氏又從而載之，竊謂斯人受誣不少.

青龍二年，諸葛亮率眾出渭南. 先是，大將軍司馬宣王數請與亮戰，明帝終不聽. 是歲恐不能禁，乃以毗為大將軍軍師，使持節；六軍皆肅，准毗節度，莫敢犯違. 魏略曰：宣王數數欲進攻，毗禁不聽. 宣王雖能行意，而每屈於毗. 亮卒，複還為衛尉. 薨，諡曰肅侯. 子敞嗣，鹹熙中為河內太守. 世語曰：敞字泰雍，官至衛尉. 毗女憲英，適太常泰山羊耽，外孫夏侯湛為其傳曰：「憲英聰明有才鑒. 初文帝與陳思王爭為太子，既而文帝得立，抱毗頸而喜曰：'辛君知我喜不？'毗以告憲英，憲英歎曰：'太子代君主宗廟社稷者也. 代君不可以不戚，主國不可以不懼，宜戚而喜，何以能久？魏其不昌乎！'弟敞為大將軍曹爽參軍. 司馬宣王將誅爽，因爽出，閉城門. 大將軍司馬魯芝將爽府兵，犯門斬關，出城門赴爽，來呼敞俱去. 敞懼，問憲英曰：'天子在外，太傅閉城門，人雲將不利國家，於事可得爾乎？'憲英曰：'天下有不可知，然以吾度之，太傅殆不得不爾！明皇帝臨崩，把太傅臂，以後事付之，此言猶在朝士之耳. 且曹爽與太傅俱受寄讬之任，而獨專權勢，行以驕奢，於王室不忠，於人道不直，此舉不過以誅曹爽耳. '敞曰：'然則事就乎？'憲英曰：'得無殆就！爽之才非太傅之偶也. '敞曰：'然則敞可以無出乎？'憲英曰：'安可以不出. 職守，人之大義也. 凡人在難，猶或恤之；為人執鞭而棄其事，不祥，不可也. 且為人死，為人任，親昵之職也，從眾而已. '敞遂出. 宣王果誅爽. 事定之後，敞歎曰：'吾不謀於姊，幾不獲於義. '逮鍾會為鎮西將軍，憲英謂從子羊祜曰：'鍾士季何故西出？'祜曰：'將為滅蜀也. '憲英曰：'會在事縱恣，非特久處下之道，吾畏其有他志也. '祜曰：'季母勿多言. '其後會請子琇為參軍，憲英憂曰：'他日見鍾會之出，吾為國憂之矣. 今日難至吾家，此國之大事，必不得止也. '琇固請司馬文王，文王不聽. 憲英語琇曰：'行矣，戒之！古之君子，入則致孝於親，出則致節於國，在職思其所司，在義思其所立，不遺父母憂患而已. 軍旅之間，可以濟者，其惟仁恕乎！汝其慎之！'琇竟以全身. 憲英年至七十有九，泰始五年卒. 」

楊阜 Yang Fu
楊阜字義山，天水冀人也. 魏略曰：阜少與同郡尹奉次曾、趙昂偉章俱發名，偉章、次曾與阜俱為涼州從事. 以州從事為牧韋端使詣許，拜安定長史. 阜還，關右諸將問袁、曹勝敗孰在，阜曰：「袁公寬而不斷，好謀而少決；不斷則無威，少決則失後事，今雖強，終不能成大業. 曹公有雄才遠略，決機無疑，法一而兵精，能用度外之人，所任各盡其力，必能濟大事者也. 」長史非其好，遂去官. 而端徵為太僕，其子康代為刺史，辟阜為別駕. 察孝廉，辟丞相府，州表留參軍事.

馬超之戰敗渭南也，走保諸戎. 太祖追至安定，而蘇伯反河間，將引軍東還. 阜時奉使，言於太祖曰：「超有信、布之勇，甚得羌、胡心，西州畏之. 若大軍還，不嚴為之備，隴上諸郡非國家之有也. 」太祖善之，而軍還倉卒，為備不周. 超率諸戎渠帥以擊隴上郡縣，隴上郡縣皆應之，惟冀城奉州郡以固守. 超盡兼隴右之眾，而張魯又遣大將楊昂以助之，凡萬餘人，攻城. 阜率國士大夫及宗族子弟勝兵者千餘人，使從弟岳於城上作偃月營，與超接戰，自正月至八月拒守而救兵不至. 州遣別駕閻溫循水潛出求救，為超所殺，於是刺史、太守失色，始有降超之計. 阜流涕諫曰：「阜等率父兄子弟以義相勵，有死無二；田單之守，不固於此也. 棄垂成之功，陷不義之名，阜以死守之. 」遂號哭. 刺史、太守卒遣人請和，開城門迎超. 超入，拘岳於冀，使楊昂殺刺史、太守.

阜內有報超之志，而未得其便. 頃之，阜以喪妻求葬假. 阜外兄姜敘屯曆城. 阜少長敘家，見敘母及敘，說前在冀中時事，歔欷悲甚. 敘曰：「何為乃爾？」阜曰：「守城不能完，君亡不能死，亦何面目以視息於天下！馬超背父叛君，虐殺州將，豈獨阜之憂責，一州士大夫皆蒙其恥. 君擁兵專制而無討賊心，此趙盾所以書弑君也. 超強而無義，多釁易圖耳. 」敘母慨然，敕敘從阜計. 計定，外與鄉人姜隱、趙昂、尹奉、姚瓊、孔信、武都人李俊、王靈結謀，定討超約，使從弟謨至冀語嶽，並結安定梁寬、南安趙衢、龐恭等. 約誓既明，十七年九月，與敘起兵於鹵城. 超聞阜等兵起，自將出. 而衢、寬等解岳，閉冀城門，討超妻子. 超襲曆城，得敘母. 敘母罵之曰：「汝背父之逆子，殺君之桀賊，天地豈久容汝，而不早死，敢以面目視人乎！」超怒，殺之. 阜與超戰，身被五創，宗族昆弟死者七人. 超遂南奔張魯.

隴右平定，太祖封討超之功，侯者十一人，賜阜爵關內侯. 阜讓曰：「阜君存無扞難之功，君亡無死節之效，於義當絀，於法當誅；超又不死，無宜苟荷爵祿. 」太祖報曰：「君與群賢共建大功，西土之人以為美談. 子貢辭賞，仲尼謂之止善. 君其剖心以順國命. 薑敘之母，勸敘早發，明智乃爾，雖楊敞之妻蓋不過此. 賢哉，賢哉！良史記錄，必不墜於地矣. 」皇甫謐列女傳曰：姜敘母者，天水姜伯奕之母也. 建安中，馬超攻冀，害涼州刺史韋康，州人淒然，莫不感憤. 敘為撫夷將軍，擁兵屯曆. 敘姑子楊阜，故為康從事，同等十餘人，皆略屬超，陰相結為康報仇，未有間. 會阜妻死，辭超寧歸西，因過至曆，候敘母，說康被害及冀中之難，相對泣良久. 薑敘舉室感悲，敘母曰：「咄！伯奕，韋使君遇難，豈一州之恥，亦汝之負，豈獨義山哉？汝無顧我，事淹變生. 人誰不死？死國，忠義之大者. 但當速發，我自為汝當之，不以餘年累汝也. 」因敕敘與阜參議，許諾，分人使語鄉里尹奉、趙昂及安定梁寬等，令敘先舉兵叛超，超怒，必自來擊敘，寬等因從後閉門. 約誓以定，敘遂進兵入鹵，昂、奉守祁山. 超聞，果自出擊敘，寬等從後閉冀門，超失據. 過鹵，敘守鹵. 超因進至曆，曆中見超往，以為敘軍還. 又傳聞超以走奔漢中，故曆無備. 及超入曆，執敘母，母怒駡超. 超被罵大怒，即殺敘母及其子，燒城而去. 阜等以狀聞，太祖甚嘉之，手令褒揚，語如本傳. 臣松之案：謐稱阜為敘姑子，而本傳雲敘為阜外兄，與今名內外為不同. 謐又載趙昂妻曰：趙昂妻異者，故益州刺史天水趙偉璋妻，王氏女也. 昂為羌道令，留異在西. 會同郡梁雙反，攻破西城，害異兩男. 異女英，年六歲，獨與異在城中. 異見兩男已死，又恐為雙所侵，引刀欲自刎，顧英而歎曰：「身死爾棄，當誰恃哉！吾聞西施蒙不絜之服，則人掩鼻，況我貌非西施乎？」乃以溷糞涅麻而被之，鮮食瘠形，自春至冬. 雙與州郡和，異竟以是免難. 昂遣吏迎之，未至三十裏，止謂英曰：「婦人無符信保傅，則不出房闈. 昭姜沈流，伯姬待燒，每讀其傳，心壯其節. 今吾遭亂不能死，將何以複見諸姑？所以偷生不死，惟憐汝耳. 今官舍已近，吾去汝死矣. 」遂飲毒藥而絕. 時適有解毒藥良湯，撅口灌之，良久乃蘇. 建安中，昂轉參軍事，徙居冀. 會馬超攻冀，異躬著布韝，佐昂守備，又悉脫所佩環、黼黻以賞戰士. 及超攻急，城中饑困，刺史韋康素仁，湣吏民傷殘，欲與超和. 昂諫不聽，歸以語異，異曰：「君有爭臣，大夫有專利之義；專不為非也. 焉知救兵不到關 隴哉？當共勉卒高勳，全節致死，不可從也. 」比昂還，康與超和. 超遂背約害康，又劫昂，質其嫡子月於南鄭. 欲要昂以為己用，然心未甚信. 超妻楊聞異節行，請與宴終日. 異欲信昂於超以濟其謀，謂楊曰：「昔管仲入齊，立九合之功；由余適秦，穆公成霸. 方今社稷初定，治亂在於得人，涼州士馬，乃可與中夏爭鋒，不可不詳也. 」楊深感之，以為忠於己，遂與異重相接結. 昂所以得信於超，全功免禍者，異之力也. 及昂與楊阜等結謀討超，告異曰：「吾謀如是，事必萬全，當奈月何？」異厲聲應曰：「忠義立於身，雪君父之大恥，喪元不足為重，況一子哉？夫項讬、顏淵，豈複百年，貴義存耳. 」昂曰：「善. 」遂共閉門逐超，超奔漢中，從張魯得兵還. 異複與昂保祁山，為超所圍，三十日救兵到，乃解. 超卒殺異子月. 凡自冀城之難，至於祁山，昂出九奇，異輒參焉.

太祖征漢中，以阜為益州刺史. 還，拜金城太守，未發，轉武都太守. 郡濱蜀漢，阜請依龔遂故事，安之而已. 會劉備遣張飛、馬超等從沮道趣下辯，而氐雷定等七部萬餘落反應之. 太祖遣都護曹洪禦超等，超等退還. 洪置酒大會，令女倡著羅縠之衣，蹋鼓，一坐皆笑. 阜厲聲責洪曰：「男女之別，國之大節，何有於廣坐之中裸女人形體！雖桀、紂之亂，不甚於此. 」遂奮衣辭出. 洪立罷女樂，請阜還坐，肅然憚焉.

及劉備取漢中以逼下辯，太祖以武都孤遠，欲移之，恐吏民戀土. 阜威信素著，前後徙民、氐，使居京兆、扶風、天水界者萬餘戶，徙郡小槐裏，百姓繈負而隨之. 為政舉大綱而已，下不忍欺也. 文帝問侍中劉曄等：「武都太守何如人也？」皆稱阜有公輔之節. 未及用，會帝崩. 在郡十餘年，徵拜城門校尉.

阜常見明帝著繡衤冒，被縹綾半褎，阜問帝曰：「此於禮何法服也？」帝默然不答，自是不法服不以見阜.

遷將作大匠. 時初治宮室，發美女以充後庭，數出入弋獵. 秋，大雨震電，多殺鳥雀. 阜上疏曰：「臣聞明主在上，群下盡辭. 堯、舜聖德，求非索諫；大禹勤功，務卑宮室；成湯遭旱，歸咎責己；周文刑於寡妻，以禦家邦；漢文躬行節儉，身衣弋綈：此皆能昭令問，貽厥孫謀者也. 伏惟陛下奉武皇帝開拓之大業，守文皇帝克終之元緒，誠宜思齊往古聖賢之善治，總觀季世放蕩之惡政. 所謂善治者，務儉約、重民力也；所謂惡政者，從心恣欲，觸情而發也. 惟陛下稽古世代之初所以明赫，及季世所以衰弱至於泯滅，近覽漢末之變，足以動心誡懼矣. 曩使桓、靈不廢高祖之法，文、景之恭儉，太祖雖有神武，於何所施其能邪？而陛下何由處斯尊哉？今吳、蜀未定，軍旅在外，原陛下動則三思，慮而後行，重慎出入，以往鑒來，言之若輕，成敗甚重. 頃者天雨，又多卒暴雷電非常，至殺鳥雀. 天地神明，以王者為子也，政有不當，則見災譴. 克己內訟，聖人所記. 惟陛下慮患無形之外，慎萌纖微之初，法漢孝文出惠帝美人，令得自嫁；頃所調送小女，遠聞不令，宜為後圖. 諸所繕治，務從約節. 書曰：'九族既睦，協和萬國. '事思厥宜，以從中道，精心計謀，省息費用. 吳、蜀以定，爾乃上安下樂，九親熙熙. 如此以往，祖考心歡，堯舜其猶病諸. 今宜開大信於天下，以安眾庶，以示遠人. 」時雍丘王植怨於不齒，籓國至親，法禁峻密，故阜又陳九族之義焉. 詔報曰：「間得密表，先陳往古明王聖主，以諷闇政，切至之辭，款誠篤實. 退思補過，將順匡救，備至悉矣. 覽思苦言，吾甚嘉之. 」

後遷少府. 是時大司馬曹真伐蜀，遇雨不進. 阜上疏曰：「昔文王有赤烏之符，而猶日昃不暇食；武王白魚入舟，君臣變色. 而動得吉瑞，猶尚憂懼，況有災異而不戰竦者哉？今吳、蜀未平，而天屢降變，陛下宜深有以專精應答，側席而坐，思示遠以德，綏邇以儉. 間者諸軍始進，便有天雨之患，稽閡山險，以積日矣. 轉運之勞，擔負之苦，所費以多，若有不繼，必違本圖. 傳曰：'見可而進，知難而退，軍之善政也. '徒使六軍困於山谷之間，進無所略，退又不得，非主兵之道也. 武王還師，殷卒以亡，知天期也. 今年凶民饑，宜發明詔損膳減服，技巧珍玩之物，皆可罷之. 昔邵信臣為少府於無事之世，而奏罷浮食；今者軍用不足，益宜節度. 」帝即召諸軍還.

後詔大議政治之不便於民者，阜議以為：「致治在於任賢，興國在於務農. 若舍賢而任所私，此忘治之甚者也. 廣開宮館，高為台榭，以妨民務，此害農之甚者也. 百工不敦其器，而競作奇巧，以合上欲，此傷本之甚者也. 孔子曰：'苛政甚於猛虎. '今守功文俗之吏，為政不通治體，苟好煩苛，此亂民之甚者也. 當今之急，宜去四甚，並詔公卿郡國，舉賢良方正敦樸之士而選用之，此亦求賢之一端也. 」

阜又上疏欲省宮人諸不見幸者，乃召禦府吏問後宮人數. 吏守舊令，對曰：「禁密，不得宣露. 」阜怒，杖吏一百，數之曰：「國家不與九卿為密，反與小吏為密乎？」帝聞而愈敬憚阜.

帝愛女淑，未期而夭，帝痛之甚，追封平原公主，立廟洛陽，葬於南陵. 將自臨送，阜上疏曰：「文皇帝、武宣皇后崩，陛下皆不送葬，所以重社稷、備不虞也. 何至孩抱之赤子而可送葬也哉？」帝不從.

帝既新作許宮，又營洛陽宮殿觀閣. 阜上疏曰：「堯尚茅茨而萬國安其居，禹卑宮室而天下樂其業；及至殷、周，或堂崇三尺，度以九筵耳. 古之聖帝明王，未有極宮室之高麗以彫弊百姓之財力者也. 桀作璿室、象廊，紂為傾宮、鹿台，以喪其社稷，楚靈以築章華而身受其禍；秦始皇作阿房而殃及其子，天下叛之，二世而滅. 夫不度萬民之力，以從耳目之欲，未有不亡者也. 陛下當以堯、舜、禹、湯、文、武為法則，夏桀、殷紂、楚靈、秦皇為深誡. 高高在上，實監後德. 慎守天位，以承祖考，巍巍大業，猶恐失之. 不夙夜敬止，允恭恤民，而乃自暇自逸，惟宮台是侈是飾，必有顛覆危亡之禍. 易曰：'豐其屋，蔀其家，闚其戶，闃其無人. '王者以天下為家，言豐屋之禍，至於家無人也. 方今二虜合從，謀危宗廟，十萬之軍，東西奔赴，邊境無一日之娛；農夫廢業，民有饑色. 陛下不以是為憂，而營作宮室，無有已時. 使國亡而臣可以獨存，臣又不言也；臣松之以為忠至之道，以亡己為理. 是以匡救其惡，不為身計. 而阜表雲「使國亡而臣可以獨存，臣又不言也」，此則發憤為己，豈為國哉？斯言也，豈不傷讜烈之義，為一表之病乎！君作元首，臣為股肱，存亡一體，得失同之. 孝經曰：'天子有爭臣七人，雖無道不失其天下. '臣雖駑怯，敢忘爭臣之義？言不切至，不足以感寤陛下. 陛下不察臣言，恐皇祖烈考之祚，將墜於地. 使臣身死有補萬一，則死之日，猶生之年也. 謹叩棺沐浴，伏俟重誅. 」奏禦，天子感其忠言，手筆詔答. 每朝廷會議，阜常侃然以天下為己任. 數諫爭，不聽，乃屢乞遜位，未許. 會卒，家無餘財. 孫豹嗣.

高堂隆 Gao Tanglong
高堂隆字升平，泰山平陽人，魯高堂生後也. 少為諸生，泰山太守薛悌命為督郵. 郡督軍與悌爭論，名悌而呵之. 隆按劍叱督軍曰：「昔魯定見侮，仲尼曆階；趙彈秦箏，相如進缶. 臨臣名君，義之所討也. 」督軍失色，悌驚起止之. 後去吏，避地濟南.

建安十八年，太祖召為丞相軍議掾，後為曆城侯徽文學，轉為相. 徽遭太祖喪，不哀，反遊獵馳騁；隆以義正諫，甚得輔導之節. 黃初中，為堂陽長，以選為平原王傅. 王即尊位，是為明帝. 以隆為給事中、博士、駙馬都尉. 帝初踐阼，群臣或以為宜響會，隆曰：「唐、虞有遏密之哀，高宗有不言之思，是以至德雍熙，光于四海. 」以為不宜為會，帝敬納之. 遷陳留太守. 犢民酉牧，年七十餘，有至行，舉為計曹掾；帝嘉之，特除郎中以顯焉. 徵隆為散騎常侍，賜爵關內侯. 魏略曰：太史上漢曆不及天時，因更推步弦望朔晦，為太和曆. 帝以隆學問優深，於天文又精，乃詔使隆與尚書郎楊偉、太史待詔駱祿參共推校. 偉、祿是太史，隆故據舊曆更相劾奏，紛紜數歲，偉稱祿得日蝕而月晦不盡，隆不得日蝕而月晦盡，詔從太史. 隆所爭雖不得，而遠近猶知其精微也.

青龍中，大治殿舍，西取長安大鐘. 隆上疏曰；「昔周景王不儀刑文、武之明德，忽公旦之聖制，既鑄大錢，又作大鐘，單穆公諫而弗聽，泠州鳩對而弗從，遂迷不反，周德以衰，良史記焉，以為永鑒. 然今之小人，好說秦、漢之奢靡以蕩聖心，求取亡國不度之器，勞役費損，以傷德政，非所以興禮樂之和，保神明之休也. 」是日，帝幸上方，隆與卞蘭從. 帝以隆表授蘭，使難隆曰：「興衰在政，樂何為也？化之不明，豈鐘之罪？」隆曰：「夫禮樂者，為治之大本也. 故簫韶九成，鳳皇來儀，雷鼓六變，天神以降，政是以平，刑是以錯，和之至也. 新聲發響，商辛以隕，大鐘既鑄，周景以弊，存亡之機，恆由斯作，安在廢興之不階也？君舉必書，古之道也，作而不法，何以示後？聖王樂聞其闕，故有箴規之道；忠臣原竭其節，故有匪躬之義也. 」帝稱善.

遷侍中，猶領太史令. 崇華殿災，詔問隆：「此何咎？於禮，寧有祈禳之義乎？」隆對曰：「夫災變之發，皆所以明教誡也，惟率禮脩德，可以勝之. 易傳曰：'上不儉，下不節，孽火燒其室. '又曰：'君高其台，天火為災. '此人君苟飾宮室，不知百姓空竭，故天應之以旱，火從高殿起也. 上天降鑒，故譴告陛下；陛下宜增崇人道，以答天意. 昔太戊有桑穀生於朝，武丁有雊雉登於鼎，皆聞災恐懼，側身脩德，三年之後，遠夷朝貢，故號曰中宗、高宗. 此則前代之明鑒也. 今案舊占，災火之發，皆以台榭宮室為誡. 然今宮室之所以充廣者，實由宮人猥多之故. 宜簡擇留其淑懿，如周之制，罷省其餘. 此則祖己之所以訓高宗，高宗之所以享遠號也. 」詔問隆：「吾聞漢武帝時，柏梁災，而大起宮殿以厭之，其義雲何？」隆對曰：「臣聞西京柏梁既災，越巫陳方，建章是經，以厭火祥；乃夷越之巫所為，非聖賢之明訓也. 五行志曰：'柏梁災，其後有江充巫蠱（也）衛太子事. '如志之言，越巫建章無所厭也. 孔子曰：'災者脩類應行，精祲相感，以戒人君. '是以聖主睹災責躬，退而脩德，以消複之. 今宜罷散民役. 宮室之制，務從約節，內足以待風雨，外足以講禮儀. 清埽所災之處，不敢於此有所立作，萐莆、嘉禾必生此地，以報陛下虔恭之德. 豈可疲民之力，竭民之財！實非所以致符瑞而懷遠人也. 」帝遂複崇華殿，時郡國有九龍見，故改曰九龍殿.

陵霄闕始構，有鵲巢其上，帝以問隆，對曰：「詩雲'維鵲有巢，維鳩居之'. 今興宮室，起陵霄闕，而鵲巢之，此宮室未成身不得居之象也. 天意若曰，宮室未成，將有他姓制禦之，斯乃上天之戒也. 夫天道無親，惟與善人，不可不深防，不可不深慮. 夏、商之季，皆繼體也，不欽承上天之明命，惟讒諂是從，廢德適欲，故其亡也忽焉. 太戊、武丁，睹災竦懼，祗承天戒，故其興也勃焉. 今若休罷百役，儉以足用，增崇德政，動遵帝則，除普天之所患，興兆民之所利，三王可四，五帝可六，豈惟殷宗轉禍為福而已哉！臣備腹心，苟可以繁祉聖躬，安存社稷，臣雖灰身破族，猶生之年也. 豈憚忤逆之災，而令陛下不聞至言乎？」於是帝改容動色.

是歲，有星孛於大辰. 隆上疏曰：「凡帝王徙都立邑，皆先定天地社稷之位，敬恭以奉之. 將營宮室，則宗廟為先，廄庫為次，居室為後. 今圜丘、方澤、南北郊、明堂、社稷，神位未定，宗廟之制又未如禮，而崇飾居室，士民失業. 外人咸雲宮人之用，與興戎軍國之費，所盡略齊. 民不堪命，皆有怨怒. 書曰'天聰明自我民聰明，天明畏自我民明威'，輿人作頌，則鄉以五福，民怒籲嗟，則威以六極，言天之賞罰，隨民言，順民心也. 是以臨政務在安民為先，然後稽古之化，格於上下，自古及今，未嘗不然也. 夫采椽卑宮，唐、虞、大禹之所以垂皇風也；玉台瓊室，夏癸、商辛之所以犯昊天也. 今之宮室，實違禮度，乃更建立九龍，華飾過前. 天彗章灼，始起於房心，犯帝坐而幹紫微，此乃皇天子愛陛下，是以發教戒之象，始卒皆於尊位，殷勤鄭重，欲必覺寤陛下；斯乃慈父懇切之訓，宜崇孝子祗聳之禮，以率先先下，以昭示後昆，不宜有忽，以重天怒. 」

時軍國多事，用法深重. 隆上疏曰：「夫拓跡垂統，必俟聖明，輔世匡治，亦須良佐，用能庶績其凝而品物康乂也. 夫移風易俗，宣明道化，使四表同風，回首面內，德教光熙，九服慕義，固非俗吏之所能也. 今有司務糾刑書，不本大道，是以刑用而不措，俗弊而不敦. 宜崇禮樂，班敘明堂，修三雍、大射、養老，營建郊廟，尊儒士，舉逸民，表章制度，改正朔，易服色，布愷悌，尚儉素，然後備禮封禪，歸功天地，使雅頌之聲盈於六合，緝熙之化混於後嗣. 斯蓋至治之美事，不朽之貴業也. 然九域之內，可揖讓而治，尚何憂哉！不正其本而救其末，譬猶棼絲，非政理也. 可命群公卿士通儒，造具其事，以為典式. 」隆又以為改正朔，易服色，殊徽號，異器械，自古帝王所以神明其政，變民耳目，故三春稱王，明三統也. 於是敷演舊章，奏而改焉. 帝從其議，改青龍五年春三月為景初元年孟夏四月，服色尚黃，犧牲用白，從地正也.

遷光祿勳. 帝愈增崇宮殿，彫飾觀閣，鑿太行之石英，采穀城之文石，起景陽山於芳林之園，建昭陽殿於太極之北，鑄作黃龍鳳皇奇偉之獸，飾金墉、陵雲台、陵霄闕. 百役繁興，作者萬數，公卿以下至於學生，莫不展力，帝乃躬自掘土以率之. 而遼東不朝. 悼皇后崩. 天作淫雨，冀州水出，漂沒民物. 隆上疏切諫曰：

蓋「天地之大德曰生，聖人之大寶曰位；何以守位？曰仁；何以聚人？曰財」. 然則士民者，乃國家之鎮也；穀帛者，乃士民之命也. 穀帛非造化不育，非人力不成. 是以帝耕以勸農，後桑以成服，所以昭事上帝，告虔報施也. 昔在伊唐，世值陽九厄運之會，洪水滔天，使鯀治之，績用不成，乃舉文命，隨山刊木，前後歷年二十二載. 災眚之甚，莫過於彼，力役之興，莫久於此，堯、舜君臣，南面而已. 禹敷九州，庶士庸勳，各有等差，君子小人，物有服章. 今無若時之急，而使公卿大夫並與廝徒共供事役，聞之四夷，非嘉聲也，垂之竹帛，非令名也. 是以有國有家者，近取諸身，遠取諸物，嫗煦養育，故稱「愷悌君子，民之父母」. 今上下勞役，疾病凶荒，耕稼者寡，饑饉薦臻，無以卒歲；宜加湣恤，以救其困.

臣觀在昔書籍所載，天人之際，未有不應也. 是以古先哲王，畏上天之明命，循陰陽之逆順，矜矜業業，惟恐有違. 然後治道用興，德與神符，災異既發，懼而脩政，未有不延期流祚者也. 爰及末葉，闇君荒主，不崇先王之令軌，不納正士之直言，以遂其情志，恬忽變戒，未有不尋踐禍難，至於顛覆者也.

天道既著，請以人道論之. 夫六情五性，同在於人，嗜欲廉貞，各居其一. 及其動也，交爭於心. 欲強質弱，則縱濫不禁；精誠不制，則放溢無極. 夫情之所在，非好則美，而美好之集，非人力不成，非穀帛不立. 情苟無極，則人不堪其勞，物不充其求. 勞求並至，將起禍亂. 故不割情，無以相供. 仲尼雲：「人無遠慮，必有近憂. 」由此觀之，禮義之制，非苟拘分，將以遠害而興治也.

今吳、蜀二賊，非徒白地小虜、聚邑之寇，乃據險乘流，跨有士眾，僭號稱帝，欲與中國爭衡. 今若有人來告，權、（備）並脩德政，複履清儉，輕省租賦，不治玩好，動咨耆賢，事遵禮度. 陛下聞之，豈不惕然惡其如此，以為難卒討滅，而為國憂乎？若使告者曰，彼二賊並為無道，崇侈無度，役其士民，重其徵賦，下不堪命，籲嗟日甚. 陛下聞之，豈不勃然忿其困我無辜之民，而欲速加之誅，其次，豈不幸彼疲弊而取之不難乎？苟如此，則可易心而度，事義之數亦不遠矣.

且秦始皇不築道德之基，而築阿房之宮，不憂蕭牆之變，而脩長城之役. 當其君臣為此計也，亦欲立萬世之業，使子孫長有天下，豈意一朝匹夫大呼，而天下傾覆哉？故臣以為使先代之君知其所行必將至於敗，則弗為之矣. 是以亡國之主自謂不亡，然後至於亡；賢聖之君自謂將亡，然後至於不亡. 昔漢文帝稱為賢主，躬行約儉，惠下養民，而賈誼方之，以為天下倒縣，可為痛哭者一，可為流涕者二，可為長歎息者三. 況今天下彫弊，民無儋石之儲，國無終年之畜，外有強敵，六軍暴邊，內興土功，州郡騷動，若有寇警，則臣懼版築之士不能投命虜庭矣.

又，將吏奉祿，稍見折減，方之於昔，五分居一；諸受休者又絕廩賜，不應輸者今皆出半：此為官入兼多於舊，其所出與參少於昔. 而度支經用，更每不足，牛肉小賦，前後相繼. 反而推之，凡此諸費，必有所在. 且夫祿賜穀帛，人主所以惠養吏民而為之司命者也，若今有廢，是奪其命矣. 既得之而又失之，此生怨之府也. 周禮，（天）府掌九（伐）之（則），以給九式之用，入有其分，出有其所，不相干乘而用各足. 各足之後，乃以式貢之餘，供王玩好. 又上用財，必考于司會. 會音膾. 今陛下所與共坐廊廟治天下者，非三司九列，則台閣近臣，皆腹心造膝，宜在無諱. 若見豐省而不敢以告，從命奔走，惟恐不勝，是則具臣，非鯁輔也. 昔李斯教秦二世曰：「為人主而不恣瞿，命之曰天下桎梏. 」二世用之，秦國以覆，斯亦滅族. 是以史遷議其不正諫，而為世誡. 書奏，帝覽焉，謂中書監、令曰：「觀隆此奏，使朕懼哉！」

隆疾篤，口占上疏曰：

曾子有疾，孟敬子問之. 曾子曰：「鳥之將死，其鳴也哀；人之將死，其言也善. 」臣寢疾病，有增無損，常懼奄忽，忠款不昭. 臣之丹誠，豈惟曾子，原陛下少垂省覽！渙然改往事之過謬，勃然興來事之淵塞，使神人鄉應，殊方慕義，四靈效珍，玉衡曜精，則三王可邁，五帝可越，非徒繼體守文而已也.

臣常疾世主莫不思紹堯、舜、湯、武之治，而蹈踵桀、紂、幽、厲之跡，莫不蚩笑季世惑亂亡國之主，而不登踐虞、夏、殷、周之軌. 悲夫！以若所為，求若所致，猶緣木求魚，煎水作冰，其不可得，明矣. 尋觀三代之有天下也，聖賢相承，曆載數百，尺土莫非其有，一民莫非其臣，萬國咸寧，九有有截；鹿台之金，巨橋之粟，無所用之，仍舊南面，夫何為哉！然癸、辛之徒，恃其旅力，知足以拒諫，才足以飾非，諂諛是尚，台觀是崇，淫樂是好，倡優是說，作靡靡之樂，安濮上之音. 上天不蠲，眷然回顧，宗國為墟，（不）夷於隸，紂縣白旗，桀放鳴條；天子之尊，湯、武有之，豈伊異人，皆明王之胄也. 且當六國之時，天下殷熾，秦既兼之，不脩聖道，乃構阿房之宮，築長城之守，矜誇中國，威服百蠻，天下震竦，道路以目；自謂本枝百葉，永垂洪暉，豈寤二世而滅，社稷崩圮哉？近漢孝武乘文、景之福，外攘夷狄，內興宮殿，十餘年間，天下囂然. 乃信越巫，懟天遷怒，起建章之宮，千門萬戶，卒致江充妖蠱之變，至於宮室乖離，父子相殘，殃咎之毒，禍流數世.

臣觀黃初之際，天兆其戒，異類之鳥，育長燕巢，口爪胸赤，此魏室之大異也，宜防鷹揚之臣於蕭牆之內. 可選諸王，使君國典兵，往往釭跱，鎮撫皇畿，翼亮帝室. 昔周之東遷，晉、鄭是依，漢呂之亂，實賴硃虛，斯蓋前代之明鑒. 夫皇天無親，惟德是輔. 民詠德政，則延期過曆，下有怨歎，掇錄授能. 由此觀之，天下之天下，非獨陛下之天下也. 臣百疾所鍾，氣力稍微，輒自輿出，歸還裏舍，若遂沈淪，魂而有知，結草以報. 詔曰：「生廉追伯夷，直過史魚，執心堅白，謇謇匪躬，如何微疾未除，退身裏舍？昔邴吉以陰德，疾除而延壽；貢禹以守節，疾篤而濟愈. 生其強飯專精以自持. 」隆卒，遺令薄葬，斂以時服. 習鑿齒曰：高堂隆可謂忠臣矣. 君侈每思諫其惡，將死不忘憂社稷，正辭動於昏主，明戒驗於身後，謇諤足以勵物，德音沒而彌彰，可不謂忠且智乎！詩雲：「聽用我謀，庶無大悔. 」又曰：「曾是莫聽，大命以傾. 」其高堂隆之謂也.

初，太和中，中護軍蔣濟上疏曰「宜遵古封禪」. 詔曰：「聞濟斯言，使吾汗出流足. 」事寢曆歲，後遂議脩之，使隆撰其禮儀. 帝聞隆沒，歎息曰：「天不欲成吾事，高堂生舍我亡也. 」子琛嗣爵.

始，景初中，帝以蘇林、秦靜等並老，恐無能傳業者. 乃詔曰：「昔先聖既沒，而其遺言餘教，著於六藝. 六藝之文，禮又為急，弗可斯須離者也. 末俗背本，所由來久. 故閔子譏原伯之不學，荀卿醜秦世之坑儒，儒學既廢，則風化曷由興哉？方今宿生巨儒，並各年高，教訓之道，孰為其繼？昔伏生將老，漢文帝嗣以晁錯；谷梁寡疇，宣帝承以十郎. 其科郎吏高才解經義者三十人，從光祿勳隆、散騎常侍林、博士靜，分受四經三禮，主者具為設課試之法. 夏侯勝有言：'士病不明經術，經術苟明，其取青紫如俯拾地芥耳. '今學者有能究極經道，則爵祿榮寵，不期而至. 可不勉哉！」數年，隆等皆卒，學者遂廢.

初，任城棧潛，太祖世曆縣令，潛字彥皇，見應璩書林. 嘗督守鄴城. 時文帝為太子，耽樂田獵，晨出夜還. 潛諫曰：「王公設險以固其國，都城禁衛，用戒不虞. 大雅雲：'宗子維城，無俾城壞. '又曰：'猶之未遠，是用大諫. '若逸于游田，晨出昬歸，以一日從禽之娛，而忘無垠之釁，愚竊惑之. 」太子不悅，然自後游出差簡. 黃初中，文帝將立郭貴嬪為皇后，潛上疏諫，語在後妃傳. 明帝時，眾役並興，戚屬疏斥，潛上疏曰：「天生蒸民而樹之君，所以覆燾群生，熙育兆庶，故方制四海匪為天子，裂土分疆匪為諸侯也. 始自三皇，爰暨唐、虞，鹹以博濟加於天下，醇德以洽，黎元賴之. 三王既微，降逮於漢，治日益少，喪亂弘多，自時厥後，亦罔克乂. 太祖濬哲神武，芟除暴亂，克復王綱，以開帝業. 文帝受天門命，廓恢皇基，踐阼七載，每事未遑. 陛下聖德，纂承洪緒，宜崇晏晏，與民休息. 而方隅匪寧，征夫遠戍，有事海外，縣旌萬里，六軍騷動，水陸轉運，百姓舍業，日費千金. 大興殿舍，功作萬計，徂來之松，刊山窮谷，怪石珷玞，浮於河、淮，都圻之內，盡為甸服，當供秸銍粟之調，而為苑囿擇禽之府，盛林莽之穢，豐鹿兔之藪；傷害農功，地繁茨棘，災疫流行，民物大潰，上減和氣，嘉禾不植. 臣聞文王作豐，經始勿亟，百姓子來，不日而成. 靈沼、靈囿，與民共之. 今宮觀崇侈，彫鏤極妙，忘有虞之總期，思殷辛之瓊室，禁地千里，舉足投網，麗擬阿房，役百乾谿，臣恐民力彫盡，下不堪命也. 昔秦據殽函以制六合，自以德高三皇，功兼五帝，欲號諡至萬葉，而二世顛覆，原為黔首，由枝幹既（杌），本實先拔也. 蓋聖王之禦世也，克明俊德，庸勳親親；俊乂在官，則功業可隆，親親顯用，則安危同憂；深根固本，並為幹翼，雖曆盛衰，內外有輔. 昔成王幼沖，未能蒞政，周、呂、召、畢，並在左右；今既無衛侯、康叔之監，分陝所任，又非旦、奭. 東宮未建，天下無副. 原陛下留心關塞，永保無極，則海內幸甚. 」後為燕中尉，辭疾不就，卒.

評曰：辛毗、楊阜，剛亮公直，正諫匪躬，亞乎汲黯之高風焉. 高堂隆學業脩明，志在匡君，因變陳戒，發於懇誠，忠矣哉！及至必改正朔，俾魏祖虞，所謂意過其通者歟！